Document ID: 32007L0017

KOMISSION DIREKTIIVI 2007/17/EY,
annettu 22 päivänä maaliskuuta 2007,
kosmeettisia valmisteita koskevan neuvoston direktiivin 76/768/ETY muuttamisesta sen liitteiden III ja VI mukauttamiseksi tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY (1) ja erityisesti sen 8 artiklan 2 kohdan,
on kuullut kulutustavaroita käsittelevää tiedekomiteaa,
sekä katsoo seuraavaa:
(1)
Direktiivin 76/768/ETY liitteessä vahvistetaan luettelo kosmeettisissa valmisteissa sallituista säilöntäaineista. Liitteessä VI lueteltuja aineita, jotka on merkitty symbolilla (*), saa käyttää muina kuin kyseisessä liitteessä vahvistettuina pitoisuuksina muihin kuin säilöntätarkoituksiin, jos erityinen käyttötarkoitus ilmoitetaan selkeästi valmisteen pakkauksessa. Näiden aineiden käyttöä voidaan kuitenkin rajoittaa kyseisen direktiivin muissa liitteissä.
(2)
Liitteessä VI lueteltuja aineita, joita ei ole merkitty symbolilla (*), ei saa käyttää muina kuin kyseisessä liitteessä vahvistettuina pitoisuuksina, ja liitteessä vahvistettuja muita rajoituksia sovelletaan myös, kun kyseisiä aineita käytetään muihin erityistarkoituksiin.
(3)
Kulutustavaroita käsittelevä tiedekomitea, jäljempänä ’tiedekomitea’, on antanut lausunnon, jossa se toteaa, että liitteessä VI vahvistettuja käyttömäärää koskevia rajoituksia ja varoituksia olisi sovellettava myös, kun symbolilla (*) merkittyjä säilöntäaineita käytetään muihin erityistarkoituksiin.
(4)
Komissio kehotti tästä syystä yrityksiä toimittamaan symbolilla (*) merkittyjen aineiden turvallisuutta koskevat tiedot, kun aineita käytetään suurempina pitoisuuksina muihin erityistarkoituksiin.
(5)
Tiedekomitea päätteli turvallisuutta koskevien tietojen perusteella, että useiden liitteessä VI mainittujen säilöntäaineiden käyttö suurempina pitoisuuksina muihin erityistarkoituksiin on turvallista.
(6)
Kyseisten säilöntäaineiden turvalliset pitoisuusrajat muissa erityisissä käyttötarkoituksissa olisi sisällytettävä direktiivin 76/768/ETY liitteeseen III. Selkeyden vuoksi liitteessä III olevissa asiaa koskevissa kohdissa olisi mainittava, että sama aine on kyseisen direktiivin liitteessä VI olevassa luettelossa.
(7)
Aineisiin, joita tiedekomitea ei katsonut turvallisiksi käyttää muina kuin liitteessä VI vahvistettuina pitoisuuksina erityistarkoituksiin, olisi sovellettava kyseisessä liitteessä vahvistettuja rajoituksia säilöntäaineina käyttöä varten. Symboli (*) olisi siksi poistettava kyseisiltä aineilta liitteestä VI.
(8)
Yhdenmukaisen lähestymistavan varmistamiseksi kaikki liitteessä VI luetellut aineet, joita myös voidaan lisätä kosmeettisiin valmisteisiin muissa erityistarkoituksissa ja liitteessä vahvistettuja pitoisuuksia suurempina pitoisuuksina, olisi merkittävä symbolilla (*).
(9)
Lisäksi tiedekomitea katsoi, että on turvallista nostaa bentsoehapon ja sen natriumsuolan enimmäispitoisuutta poishuuhdeltavissa valmisteissa ja suuhygieniavalmisteissa sekä lisätä sinkkipyritionin enimmäispitoisuutta poishuuhdeltavissa hiustenhoitovalmisteissa säilöntäaineina käyttöä varten. Siksi on aiheellista muuttaa direktiivin 76/768/ETY liitteessä VI olevia viitenumeroja 1 ja 8 vastaavasti.
(10)
Tiedekomitea on myös sitä mieltä, että mikään kosmeettinen valmiste ei saisi sisältää metyylidibromoglutaronitriiliä, sillä turvallisia käyttömääriä iholle jätettävissä tai poishuuhdeltavissa kosmeettisissa valmisteissa ei ole vahvistettu. Siksi on tarpeen poistaa kyseinen aine direktiivin 76/768/ETY liitteessä VI olevasta viitenumerosta 36.
(11)
Direktiivi 76/768/ETY olisi siksi muutettava vastaavasti.
(12)
Tässä direktiivissä säädetyt toimenpiteet ovat kosmeettisten valmisteiden pysyvän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiivin 76/768/ETY liitteet III ja VI tämän direktiivin liitteen mukaisesti.
2 artikla
Jäsenvaltioiden on toteutettava kaikki tarvittavat toimenpiteet sen varmistamiseksi, että yhteisöön sijoittautuneet valmistajat tai maahantuojat eivät 23 päivästä maaliskuuta 2008 alkaen enää saata markkinoille kosmeettisia valmisteita, jotka eivät täytä tämän direktiivin vaatimuksia.
Jäsenvaltioiden on toteutettava kaikki tarvittavat toimenpiteet sen varmistamiseksi, että 23 päivästä kesäkuuta 2008 alkaen kyseisiä tuotteita ei myydä eikä luovuteta loppukuluttajalle.
3 artikla
1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 23 päivänä syyskuuta 2007. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
4 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 22 päivänä maaliskuuta 2007.

Labels: 1
16
7
3
15